Paul Ralph Ehrlich

**Paul Ralph Ehrlich** (29. toukokuuta 1932 Philadelphia, Pennsylvania – 13. maaliskuuta 2026 Palo Alto, Kalifornia) oli yhdysvaltalainen biologi, joka tunnetaan varoituksistaan väestönkasvusta ja kasvun rajoista. Hänen tunnetuin kirjansa on kiistelty *[[The Population Bomb]]* (1968), jonka mukaan väestöräjähdys johtaisi pian valtaviin joukkonälänhätiin. Kirjassa hän ehdotti väestönkasvun väkivaltaista rajoittamista, jos vapaaehtoiset menetelmät eivät riittäisi. Esimerkiksi Ronald Bailey kutsui häntä hillittömäksi tuomiopäivän profeetaksi. Ehrlich myönsi, että osa hänen ennusteistaan ei toteutunut, mutta piti liikakansoitusta suurena ongelmana. Ehrlichin mukaan maapallon kestävä asukasluku on alle kaksi miljardia ihmistä. Ehrlich piti sivilisaation romahdusta lähes varmana.

## Elämä
Paul Ehrlichin vanhemmat olivat high school -opettaja Ruth Rosenberg ja Marlboro-paitojen myyjä William Ehrlich. Hän syntyi 1932 Philadelphiassa ja kasvoi Maplewoodissa New Jerseyssä.

Ehrlich inspiroitui ekologiasta jo high schoolissa, kun hän oli lukenut William Vogtin teoksen *Road to Survival*, joka käsittelee nopean väestönkasvun aiheuttamia ongelmia. Ehrlich opiskeli Pennsylvanian yliopistossa, mistä hän suoritti 1953 eläintieteen tutkinnon. Hän jatkoi opintojaan Kansasin yliopistosta, mistä hän valmistui 1955 maisteriksi ja 1957 entomologian tohtoriksi. Ehrlich tapasi Kansasissa myös tulevan vaimonsa. Paul ja Anne Ehrlich olivat 72 vuotta naimisissa.

Ehrlich aloitti 1959 työskentelyn Stanfordin yliopistossa, ja biologian professoriksi hän nousi 1966. Hän sai 1976 väestötieteen Bing-professuurin, ja eläkkeelle hän jäi vuonna 2016.

Ehrlich tunnettiin nuorena professorina innostavana evoluutioluentojen pitäjänä. Hän usein yhdisti niihin tietoja teollisuuden saasteiden ja nopean väestönkasvun aiheuttamasta stressistä luonnolle. Ehrlich kokosi luentojensa aiheita artikkeliin, joka julkaistiin joulukuussa 1967 *[[New Scientist]]* -lehdessä.

Ympäristöryhmä Sierra Clubin johtohenkilöihin kuulunut David Brower kannusti Ehrlichiä kirjoittamaan teoksen aiheesta. *The Population Bomb* julkaistiin jo 1968. Siinä hän esitti, miten planeetan tila oli alkanut heikentyä radikaalisti 1950-luvulla, jolloin väestönkasvu ylitti ruoantuotannon kehityksen. Ehrlich sai nopeasti teoksesta huomiota, ja hän muun muassa esiintyi noin 20 kertaa televisio-ohjelmassa *[[The Tonight Show Starring Johnny Carson]]*. Ehrlichista tuli *The Population Bomb* -teoksen jälkeen yhdeksi ympäristöliikkeen johtohahmoista. Hänen vaikutuksestaan monet kansainväliset järjestöt alkoivat järjestää populaation hillintään keskittyviä konferensseja. Ehrlich ei ollut ensimmäinen väestönkasvusta varoittava, mutta hänen taitava mediaesiintymisensä teki aiheesta monta kertaluokkaa aiempaa myyvemmän uutisaiheen.

Ehrlich oli kirjoittanut *The Population Bombin* yhdessä, mutta kustantaja vaati yhden ainoan tekijänimen. Ehrlichit kirjoittivat tai toimittajat kaikkiaan 15 kirjaa yhdessä. He ennustivat teoksessa *The End of Affluence* (1974) ravitemuskatastrofia.

Ehrlichin rohkeat ennustukset herättivät myös paljon kriitikoita. Ehrlichit kirjoittivat teoksen *Betrayal of Science and Reason: How Anti-Environmental Rhetoric Threatens Our Future* (1996), jossa he puolustivat aiempia ennustuksiaan ja käsittelivät heitä kohtaan tehtyjen hyökkäyksien ideologisia taustoja. Ehrlich jatkoi loppuun asti väitteidensä puolustamista, vaikka tunnusti, etteivät ennusteensa toteutuneet sellaisenaan. Hän kertoi esimerkiksi vuonna 2018 haastattelussa, että jatkuvaan kasvuun keskittyminen aiheuttaa ilmastonmuutoksen ja biodiversiteetin tuhoutumista, mikä taas johtaa muutamassa vuosiymmenssä lähes varmasti sivilisaation romahtamiseen.

## Kirjallisuus

#### ''The Population Bomb'' (1968)

Kirjan ensimmäinen painos alkoi lausunnolla: ”Taistelu ihmiskunnan ruokkimisesta on päättynyt. 1970-luvulla sadat miljoonat ihmiset kuolevat nälkään huolimatta kaikista hätäapuohjelmista. Mikään ei voi estää kuolleisuuden suurta kasvua maailmassa...” 1970-luvun lopulla ennustus oli osoittautunut vääräksi mutta Ehrlich julisti yhä entisen suuntaista sanomaa.

Kirjassaan *Population Bomb* Ehrlich kirjoitti: ”Meidän täytyy rajoittaa väestönkasvua kotona, mieluiten kannustimilla ja sanktioilla mutta tarvittaessa pakkokeinoin. Poliittisella voimallamme meidän pitää painostaa muut maat yhdistämään maatalouden kehittäminen ja väestönkasvun rajoitukset.” Vuonna 1967 hän esitti, että apua pitäisi antaa vain niille maille, jotka kykenevät ruokkimaan väestönsä.

#### ''The Population Explosion'' (1990)
Jatkokirjassaan Ehrlichit kirjoittivat, miten väestönkasvu vie maapallolta kyvyn ylläpitää nykyistä elintasoa. Kirja vaati toimia väestönkasvua vastaan.

## Vastaanotto

*Reason-*lehden Ronald Baileyn tietämän mukaan jokainen Ehrlichin ennustus välittömistä katastrofeista on ollut väärässä. Ensimmäisenä Maan päivänä vuonna 1970 Ehrlich varoitti: ”10 vuodessa kaikki eläin-elämä katoaa meristä. Suuria rannikkoalueita pitää evakuoida kuolleiden kalojen hajun vuoksi” Vuoden 1971 puheessaan Ehrlich ennusti: ”Vuoteen 2000 mennessä Britannia on enää pieni köyhtyneiden saarten ryhmä, jossa elää 70 miljoonaa nälkäistä ihmistä.” Myöhemmin: ”Jos olisin uhkapeluri, löisin vetoa, että Englantia ei ole vuonna 2000.” Kirjassaan Ehrlich kirjoitti myös: ”Intia ei voi mitenkään ruokkia 200 miljoonaa ihmistä vuonna 1980.”

Dan Gardnerin mukaan Ehrlich piilotteli virheitään ja johti harhaan asioissa, joissa hän väitti olleensa oikeassa. Esimerkiksi teoksessaan *Age of Affluence* hän esitti jopa miljardin ihmisen kuolevan nälkään. Hän esitti ennustaneensa oikein AIDSin nousun, mutta hän oli väittänyt vain sairauksien lisääntyvän väestönkasvun ja nälkiintymisen aiheuttaman immuunipuolustuksen heikkenemisen vuoksi, mikä on eri asia kuin AIDSin ennustaminen. 

Vuonna 1970 Ehrlich esitti: ”Tietyn pisteen jälkeen tajuat, että on turha enää yrittää mitään. Voit yhtä hyvin huolehtia itsestäsi ja ystävistäsi ja nauttia siitä vähästä ajasta, joka sinulla on. Se piste oli minulle 1972.” Gardner sanoo, että jos Ehrlichin ainoana vaihtoehtona pitämä Paddockien strategia lopettaa ruoka-apu ”toivottomilta” mailta olisi toteutettu, Intia ja Egypti olisivat vajonneet nälänhätiin. Sen sijaan ne pystyivät lisäämään ruoantuotantoaan huomattavasti ja nyt ruokkivat paljon suuremmat väestöt ilman ruoka-apua.

*[[The Economist]]* -lehden mukaan Ehrlichin sanat ovat loppumaton virhe-ennusteiden varanto ja Ehrlichin ruokaennusteet ovat vieläkin virheellisempiä kuin hänen raaka-aine-ennusteensa. Lehti antaa Ehrlichin pakkokeinot ensimmäiseksi ja ”häpeämättömäksi” esimerkiksi siitä, miten väestönkasvun liioittelu johtaa vaarallisen lähelle fasismia menevään ihmisvihamielisyyteen. Ehrlichin mielestä talouskasvu oli kuin syöpäsolun kasvua.

### Vasemmistokriitikot
Vasemmistokriitikoiden mukaan Ehrlich painotti liikaa liikakansoitusta ja liian vähän resurssien jakautumista. Barry Commonerin mukaan Ehrlichin ratkaisut eivät ole poliittisesti hyväksyttävissä pakkokeinojensa vuoksi ja koska lasku tulisi köyhien maksettavaksi. Hänen mielestään tekninen ja yhteiskunnallinen kehitys luonnostaan vähentävät väestönkasvua ja ympäristöhaittoja. Ehrlich kielsi rasismin ja sorron.

### Simon–Ehrlich-vedonlyönti
Taloustieteilijä Julian Simon kirjoitti, että väestönkasvu ei ole ongelma ja kekseliäs ihmiskunta sopeutuu olosuhteisiin. Useimmat luonnonvarat voidaan korvata toisilla ajan mittaan. Simonin osoitti, että vuosisatojen kuluessa melkein kaikkien hyödykkeiden hinnat ovat pudonneet huomattavasti ja pysyvästi. Ehrlich väitti, että Simon on väärässä ja ihmiskunta ei kykene keksimään korvikkeita, vaan väestönkasvun myötä ruoka, juomavesi ja kaivannaiset loppuvat. Tämä johti vuonna 1980 Simonin ja Ehrlichin vedonlyöntiin luonnonvarojen hinnoista. Ehrlich sai itse valita 10 raaka-ainetta, joiden hän ennusti tulevan niukoiksi ja siten kalliimmiksi. Ehrlich valitsi enimmäkseen metalleja mutta hävisi vetonsa, koska niiden hinnat putosivat 30&nbsp;% 10 vuodessa. Ehrlichin olisikin ollut lähes mahdotonta voittaa: 35 mineraalista 33:n hinnat laskivat 1980-luvulla. Myöhemmin on todettu etteivät raaka-aineiden hinnat juurikaan korreloi väestönkasvun kanssa; ”Vuosien 1900 ja 2008 välillä Ehrlich olisi voittanut vedon 62&nbsp;% ajasta.” 

## Muu toiminta
Ehrlich ja hänen vaimonsa Anne olivat maahanmuuton vähentämistä kannattavan Federation for American Immigration Reform neuvonantajia vuoteen 2003. 2000-luvulla hän tuki Population Matters -järjestöä (aiemmin nimellä Optimum Population Trust).

Ehrlichin mielestä ”Tosi sionisteilla pitäisi olla pienet perheet”.

## Yksityiselämä
Ehrlich oli naimisissa Anne H. Ehrlichin (s. Anne Fitzhugh Howland, 1933) vuodesta 1954. Heillä oli yksi lapsi, Lisa Marie.

## Katso myös
* Malthusilaisuus

## Lähteet